Lögreglumaður lést eftir að maður ók á öryggishlið og tvo lögreglumenn við þinghúsið í Washington í gær. Árásin hefur vakið upp óþægilega minningar frá árásinna á þinghúsið sjötta janúar.
Árásin var gerð um eitt eftir hádegið að staðartíma í gær. Árásarmaðurinn ók bifreið sinni á tvo lögreglumenn og öryggishlið við þinghúsið, fór út úr bílnum og hljóp svo vopnaður hnífi í átt að lögreglumönnum. Þeir gripu til vopna og skutu manninn til bana. Rétt tæpir þrír mánuðir eru frá því að hundruð réðust á þinghúsið í Washington með þeim afleiðingum að fimm létust. Það vakti því óþægilegar minningar þegar fólk var beðið að halda kyrru fyrir vegna utanaðkomandi hættu við þinghúsið í gær. Þá hafa vaknað spurningar enn á ný um öryggisgæslu við þinghúsið. Árásarmaðurinn var 25 ára gamall Bandaríkjamaður sem var atvinnulaus og virðist hafa átt erfitt lengi.
Atvikið er ekki rannsakað sem hryðjuverk, sagði Robert Contee lögreglustjóri á blaðamannafundi í gærkvöldi. Hann tók einnig fram að hann væri ekki góðkunningi lögreglunnar.
Árásin sem var gerð á lögreglumenn við þinghúsið í Washington í gær hefur vakið upp óþægilegar minningar frá árásinni á þinghúsið í janúar. Tveir létust í árásinni lögreglumaður og árásarmaðurinn. 